
На основу члана 138. став 1. Устава Републике Србије
  и члана 31. став 2. Закона о Заштитнику грађана
 у поступку контроле законитости и правилности рада Министарства просвете, науке и технолошког развоја, Општинске управе општине Велика Плана и Градске управе Града Београда Заштитник грађана

                                                                         У Т В Р Ђ У Ј Е

Министарство просвете, науке и технолошког развоја начинилo je пропусте у раду тако што ниje благовремено предузелo мере ради деблокаде пословних рачуна ОШ „Радица Ранковић“ у Лозовику и Техничке школе у Обреновцу који су блокирани у поступку принудног извршења правоснажних и извршних пресуда надлежних судова, ради накнаде штете.

Пропустима Министарства просвете, науке и технолошког развоја угрожено је редовно и правилно обављање образовно – васпитне делатности у ОШ „Радица Ранковић“ у Лозовику и Техничкој школи у Обреновцу и остваривање права ученика на образовање, права запослених и права трећих лица утврђена правноснажним и извршним судским одлукама.

На основу Уставом и законом прописаних овлашћења Заштитник грађана упућује  Министарству просвете, науке и технолошког развоја следеће 
                                                                    П Р Е П О Р У К Е

I

Потребно је да Министарство просвете, науке и технолошког развоја, по потреби у сарадњи са другим органима, без одлагања предузмe мере у циљу деблокаде пословних рачуна Основне школе „Радица Ранковић“ у Лозовику.
II
Потребно је да Министарство просвете, науке и технолошког развоја, по потреби у сарадњи са другим органима, без одлагања предузмe мере у циљу деблокаде пословних рачуна  Техничке школе у Обреновцу.
III
Потребно је да Министарство просвете, науке и технолошког развоја припреми измене прописа, како би се јасно и прецизно уредило питање одговорности Републике Србије и јединица локалне самоуправе у обезбеђивању средстава за исплату по основу правноснажних и извршних судских одлука.
Министарство просвете, науке и технолошког развоја, обавестиће Заштитника грађана, у року од 60 дана од дана пријема овог  акта, о поступању по препорукама, уз достављање документације која поткрепљује изјашњење органа.
Р а з л о з и :

Заштитнику грађана су се обратиле Основне школе „Радица Ранковић“ у Лозовику и Техничка школа у Обреновцу, притужбама у којима је указано да је дошло до проблема у функционисању наведених установа образовања због блокираних рачуна установе. 

У притужби ОШ „Радица Ранковић“ у Лозовику наводи се да су главни рачун и подрачун Школе блокирани због правоснажне и извршне пресуде од 6. новембра 2011. године. Школа је пресудом обавезана да ученику исплати накнаду материјалне и нематеријалне штете, настале због повреде у Школи, 2002. године. Школа је тражила да се утврди ко је надлежнан да обезбеди средства за поступање по пресуди (с обзиром да Школа нема довољно сопствених средстава за исплату), те је од Министарства и општине добила контрадикторна упутства. 
Техничка школа у Обреновцу је у притужби Заштитнику грађана указала да су редован рачун и рачун сопствених средстава Школе блокирани у поступку принудног извршења правоснажне и извршне пресуде којом је Школа обавезана на плаћање по основу накнаду материјалне и нематеријалне штете настале повредом ученика у току наставе. Директор Школе се обраћао Министарству просвете, науке и технолошког развоја, градоначелнику Града Београда и Секретаријату за образовање и дечју заштиту, а од органа добио контрадикторна упутства и обавештења. 

Заштитник грађана је спровео поступак контроле законитости и правилности рада Министарства просвете, науке и технолошког развоја, Општинске управе општине Велика Плана и Секретаријата за образовање и дечју заштиту Градске управе града Београда, па је на основу навода притужбе, изјашњења Министарства просвете, науке и технолошког развоја број: 07-00-01107/2014-02 од 27. новембра 2014. године и 3. фебруара 2015. године, Општинске управе Велика Плана број: 020-7/2015-II од 18. марта 2015. године и Секретаријата за образовање и дечју заштиту Градске управе града Београда број: 031-187/2015 од 10. марта 2015. године, информација до којих је дошао у непосредном надзору над радом наведених органа, те информација које је прикупио од установа образовања и васпитања, утврдио следеће чињенично стање:

1.

Основна школа „Радица Ранковић“ из Лозовика, чији је оснивач Република Србија, пресудом Општинског суда у Великој Плани од 6. новембра 2008. године обавезана је да исплати 2.195.260 динара, на име накнаде штете коју је ученик ове Школе претрпео услед тешке телесне повреде, задобијене у школском дворишту у току редовних наставних активности убодом штапом у око од стране другог ученика. Суд је утврдио да је до повреде дошло пропуштањем дужне пажње дежурног наставника који није у том тренутку био присутан у школском дворишту. У извршном поступку рачун Школе је блокиран јуна 2013. године, због чега Школа није могла да послује на уобичајен начин (набавља добра и услуге, врши исплате запосленима и др).
Школа се, суочена са блокираним рачунима, као и све тежим обезбеђивањем средстава за редовно функционисање, обратила Министарству просвете, науке и технолошког развоја.
Министарство просвете, науке и технолошког развоја је упутило Школу
 да захтев за обезбеђивање средстава за плаћање досуђеног износа по основу накнаде штете упути јединици локалне самоуправе на даљу надлежност. Министарство је Школи указало: да је  чланом 42. Закона о основама система образовања и васпитања прописано  да је установа  дужна да пропише мере, начин и поступак заштите и безбедности деце и ученика за време боравка у установи и свих активности које организује установа, у сарадњи са надлежним органом јединице локалне самоуправе, као и да је установа дужна исте спроводити; и да је чланом 159. истог Закона прописано да се у буџету јединице локалне самоуправе обезбеђују средства за део економске цене образовања и васпитања деце и ученика која обухвата остале текуће расходе као и да се у буџету јединице локалне самоуправе обезбеђују  средства за заштиту и безбедност деце и ученика, у складу са прописаним мерама из члана 42. овог законаи средства за друге текуће расходе, осим оних за које се средства обезбеђују у буџету Републике Србије.

Министарство је у ОШ „Радица Ранковић“ у Лозовику извршило ванредни инспекцијски надзор 19. новембра 2014. године, те  је директору наложена мера да на основу чл. 42. став 1. и 2. и члана 159. став 2. тачка 7) Закона о основама система образовања и васпитања и мишљења Министарства број: 401-00-00481/2013-08 од 26. јуна 2013. године и број: 451-02-03139/2014-08 од 24. новембра 2014. године захтев за обезбеђивање средстава на основу пресуда упути јединици локалне самоуправе, на даљу надлежност.
Став Министарства просвете, науке и технолошког развоја је да се у буџету Републике Србије обезбеђују средства за плате, накнаде и додатке запослених у основним и средњим школама, доприносе за социјално осигурање и отпремнине. У складу са наведеним, у циљу деблокаде рачуна Министарство врши плаћања на основу правоснажних и извршних пресуда донетих у радноправним споровима (враћање на рад, исплата зараде, накнада штете по основу изгубљене зараде, неисплаћене отпремнине и сл). Пошто је прописано да се у буџету јединице локалне самоуправе обезбеђују средства за све прописано чланом 159. Закона о основама система образовања и васпитања (стручно усавршавање запослених, јубиларне награде и помоћ запосленима у основној и средњој школи, превоз ученика и запослених, капиталне издатке, заштиту и безбедност деце и ученика, у складу са прописаним мерама из члана 42. овог закона, друге текуће расходе, односно сталне материјалне трошкове), јединице локалне самоуправе у циљу деблокаде рачуна основних и средњих школа, дужне су и да врше пренос средстава за плаћања по основу правоснажних и извршних пресуда судова у свим споровима по основу чл. 159. Закона
. 
Став општине Велика Плана је да Министарство просвете, науке и технолошког развоја погрешно и прешироко тумачи члан 159. Закона о основама система образовања и васпитања и извлачи погрешан закључак да обавеза јединице локалне самоуправе да у буџету обезбеди средства за заштиту и безбедност деце и ученика у складу са чл. 42. Закона подразумева и обавезу обезбеђивања средстава за плаћање по извршним судским одлукама. Општина не може бити одговорна за накнаду ни из формално-правних разлога, јер није обухваћена пресудом суда, а за плаћање предметних трошкова недостаје правни основ, тим пре што јединице локалне самоуправе немају утицај на правилност образовно-васпитног рада у Школи (што је у надлежности Министарства просвете, науке и технолошког развоја), те не могу сносити ни одговорност за пропусте који произилазе из неправилног обављања образовно-васпитног рада Исплатом предметних трошкова из буџета општине био би прекршен члан 58. Закона о буџетском систему и чл. 16 Уредбе о буџетском рачуноводству
. 
2.

Пресудом Општинског суда у Обреновцу усвојени су тужбени захтеви ученика и његових родитеља, па је Техничка школа, чији је оснивач Република Србија,  обавезана да плати 13.800.000,00 динара на име материјалне и нематеријалне штете. У конкретном случају, дошло је повреде ученика на часу физичког васпитања 1999. године, приликом обраде наставне јединице роњење и оцењивања ученика. Код ученика је дошло до трајне инвалидности у виду менталног оштећења, због које није способан самостално водити живот, а надлежни суд утврдио је да је до повреде ученика дошло искључивом кривицом наставника физичког васпитања. 
Рачун Школе блокиран је 14. новембра 2014. године, на основу решења о извршењу Основног суда у Обреновцу. Директорка Техничке школе благовремено је обавестила Министарство просвете, науке и технолошког развоја, градоначелника града Београда, Секретаријат за образовање и дечју заштиту Градске управе града Београда.
Министарство је Школи указало да је финансирање Школе према чл. 159. Закона о основама система образовања и васпитања у надлежности Градске управе града Београда, те да се у буџету јединице локалне самоуправе обезбеђују средства за заштиту и безбедност деце и ученика, а у конкретном случају је реч о повреди ученика. Министарство је упутило Школу
 да захтев за обезбеђивање средстава на основу пресуда упути јединици локалне самоуправе на даљу надлежност у складу са чланом 42. и 159. став 2. тачка 7) Закона о основама система образовања и васпитања. Секретаријат је у неколико наврата указао да не постоји начин да се помогне Школи у измирењу дуга.
Школа је у јулу 2014. године обавестила Секретаријат о исходу судског поступка достављајући пресуду Апелационог суда. Секретаријат се, молбом за решавање проблема принудне наплате и блокаде рачуна Школе, обратио Градском јавном правобранилаштву.
Став Градског јавног правобранилаштва је да се у овом случају не могу  применити одредбе члана 159. Закона о основама система образовања и васпитања, будући да се ради о обавези плаћања износа по судској одлуци, и иста не произилази из обавезе Града Београда да  пропише мере и начин и поступак заштите и безбедности деце и ученика у време боравка у образовној установи и за те мере обезбеди средства. Како је у конкретном случају основ исплате  накнада штете  а одговорности за штету је утврђена по правилима о објективној одговорности, основ накнаде штете не може се тражити у Закону о основама система образовања и васпитања, као закону који регулише начин и систем организације образовног система, већ у Закону о облигационим односима. С обзиром да је Република Србија оснивач Техничке школе Обреновац, она је и дужна да обезбеди средства исплату накнаде штете по основу објективне одговорности школе чији је оснивач.

И ОШ „Радица Ранковић“ у Лозовику и Техничка школа у Обреновцу суочавају се са бројним проблемима у обезбеђивању услова за рад и наставу: тешко обезбеђују средства за обављање наставе, посебно практичне наставе у школи, радна одела и обућу, услуге јавних предузећа, канцеларијски материјал, ПТТ и интернет услуге, текуће поправке, а уплата превоза за запослене често касни.  
Установе су упознате да је на предлог Министарства просвете, науке и технолошког развоја 9. априла 2015. године Влада Републике Србије донела Закључак
 којим се сагласила да изузетно у 2015. години због блокаде рачуна основних и средњих школа на територији Републике Србије јединице локалне самоуправе путем асигнације измирују обавезе према основним и средњим школама, а по основу обавеза школа према повериоцима. Према конкретним установа на овај начин обезбеђено је привремено решење, којим може обезбедити функционисање установа до одређене границе, имајући у виду да обухвата само измиривање обавеза према повериоцима за сталне трошкове, накнаду у натури, накнаду трошкова за запослене, текуће поправке и одржавање и исплату јубиларних награда запосленима који су је стекли 2015. године и претходних година, уколико потраживања нису застарела. У тренутку непосредног надзора над радом Секретаријата за образовање и дечју заштиту Градске управе града Београда 6. јула,  2015. године и састанка Заштитника грађана са представницима Техничке школе у Обреновцу 7. јула 2015. године, у складу са Закључком Владе од 9. априла 2015. године ниједан одговарајући уговор није био потписан. 
                                                                                  ***

Приликом утврђивања пропуста, Заштитник грађана руководио се одредбама Устава Републике Србије
, Закона о државној управи
, Закона о основама система образовања и васпитања
, Закона о облигационим односима, Закона о јавним службама, Закона о привредним друштвима. 
Чланом 71. ставом 1. Устава Републике Србије је прописано да свако има право на образовање. 
Чланом 97. тачка 10 Устава, прописано је да Република Србија уређује и обезбеђује систем у областима здравства, социјалне заштите, борачке и инвалидске заштите, бриге о деци, образовања, културе и заштите културних добара, спорта, јавног информисања; систем јавних служби. Тачком 15. наведеног члана прописано је да Република Србија уређује и обезбеђује финансирање остваривања права и дужности Републике Србије, утврђених Уставом и законом;

Чланом 145. ставом 3. Устава је прописано да су судске одлуке обавезне за све и не могу бити предмет вансудске контроле.
Чланом 178. предвиђено је да Република Србија може законом поверити аутономним покрајинама и јединицама локалне самоуправе поједина питања из своје надлежности. Ставом 3. овог чалана прописано је да средства за вршење поверених надлежности обезбеђује Република Србија или аутономна покрајина, зависно од тога ко је поверио надлежности.
Чланом 188. став 4. прописано је да се послови јединице локалне самоуправе финансирају се из изворних прихода јединице локалне самоуправе, буџета Републике Србије, у складу са законом, и буџета аутономне покрајине, када је аутономна покрајина поверила јединицама локалне самоуправе обављање послова из своје надлежности, у складу са одлуком скупштине аутономне покрајине. 

Чланом 190. Устава прописано је да општина, преко својих органа, у складу са законом стара се о задовољавању потреба грађана у области просвете, културе, здравствене и социјалне заштите, дечије заштите, спорта и физичке културе.
Чланом 1. Закона о државној управи прописано је да државну управу чине министарства, органи управе у саставу министарстава и посебне организације. 

У складу са чл. 12. Закона о државној управи, органи државне управе припремају нацрте закона, друге прописе и опште акте за Владу и предлажу Влади стратегије развоја и друге мере којима се обликује политика Владе.

Чланом 7. Закона о основама система образовања и васпитања прописано је да делатност образовања и васпитања обавља установа. На оснивање и рад установе примењују се прописи о јавним службама. 

Установу, у складу са чланом 28. Закона о основама система образовања и васпитања може да оснује Република Србија, аутономна покрајина, јединица локалне самоуправе, национални савет националне мањине и друго правно или физичко лице.

Члан 42. Закона прописано је да је установа дужна да пропише мере, начин и поступак заштите и безбедности деце и ученика за време боравка у установи и свих активности које организује установа, у сарадњи са надлежним органом јединице локалне самоуправе. Установа је дужна да спроводи прописане мере. Ближе услове, облике, мере, начин, поступак и смернице за заштиту и безбедност деце и ученика у установи, прописује министар. 
Члан 155. Закона о основама система образовања и васпитања прописано је да се средства за финансирање делатности установа утврђују на основу економске цене за остваривање програма образовања и васпитања, по детету и ученику. Економска цена обухвата све текуће расходе по детету и ученику, из свих извора финансирања, у складу са прописима којима се уређује буџетски систем. Економска цена исказује се јединствено и структурно и саставни је део Меморандума о буџету. Ближе услове и мерила за утврђивање економске цене образовања и васпитања по детету и ученику на одређеном подручју, из одређених група, по нивоима и врстама образовања, неопходан број запослених, време и поступак увођења, прописује министар. 

Члан 156. Закона прописано је да средства за финансирање делатности установа чији је оснивач Република Србија, аутономна покрајина и јединица локалне самоуправе обезбеђују се у буџету Републике Србије, аутономне покрајине и јединице локалне самоуправе. Установе могу да остваре и сопствене приходе по основу донација, спонзорства, школарине, уговора и других послова, у складу са законом. Остваривање прихода, евидентирање и коришћење средстава врши се у складу са прописима којима се уређује буџетски систем. Средства се обезбеђују се у складу са критеријумима и стандардима финансирања установе које прописује министар. 

Члан 157 .Закона прописано је да се у буџету Републике Србије обезбеђују е средства за стицање образовања и васпитања деце и ученика у основној и средњој школи које оснива Република Србија, аутономна покрајина и јединица локалне самоуправе и прецизира се за шта се обезбеђују средства у буџету Републике Србије. 

Члан 159. Закона предвиђа да се у буџету јединице локалне самоуправе обезбеђују средства за део економске цене образовања и васпитања деце и ученика која обухвата остале текуће расходе, а на основу утврђене економске цене из члана 155. овог закона. У складу са чланом 159. став 2 тачком 7) у буџету јединице локалне самоуправе обезбеђују се средства за заштиту и безбедност деце и ученика, у складу са прописаним мерама из члана 42. Тачком 8) истог члана прописано је да се у буџету јединице локалне самоуправе обезбеђују и други текући расходи, осим оних за које се средства обезбеђују у буџету Републике Србије.
Законом о облигационим односима
 уређују се облигациони односи који настају из уговора, проузроковања штете, стицања без основа, пословодства без налога, једностране изјаве воље и других законом утврђених чињеница. 
Чланом 167. ставом 1. Закона је прописано да за штету коју другом проузрокује малолетник док је под надзором старатеља, школе или друге установе, одговара старатељ, школа, односно друга установа, осим ако докажу да су надзор вршили на начин на који су обавезни, или да би штета настала и при брижљивом вршењу надзора. 
Чланом 170. ставом 1. овог Закона је прописано да за штету коју запослени у раду или у вези са радом проузрокује трећем лицу одговара предузеће у коме је запослени радио у тренутку проузроковања штете, осим ако докаже да је запослени у датим околностима поступао онако како је требало. Чланом 171. Закона је прописано да се одредбе претходног члана примењују и на друге послодавце у погледу одговорности за штету коју запослени који код њих раде проузрокују у раду или у вези с радом. Чланом 172. ставом 1. је прописано да правно лице одговара за штету коју његов орган проузрокује трећем лицу у вршењу или у вези са вршењем својих функција.

Чланом 1. Закона о јавним службама
 је прописано да се јавном службом у смислу овог закона сматрају установе, предузећа и други облици организовања утврђени законом, који обављају делатности односно послове којима се обезбеђује остваривање права грађана односно задовољавање потреба грађана и организација, као и остваривање другог законом утврђеног интереса у одређеним областима. Чланом 3. ставом 1. Закона је прописано да се ради обезбеђивања остваривања права утврђених законом и остваривања другог законом утврђеног интереса у области: образовања, науке, културе, физичке културе, ученичког и студентског стандарда, здравствене заштите, социјалне заштите, друштвене бриге о деци, социјалног осигурања, здравствене заштите животиња, оснивају установе. Чланом 4. Закона је прописано да установу, предузеће и други облик организовања за обављање делатности односно послова из члана 3. овог закона могу основати: Република, аутономна покрајина, град, општина и друга правна и физичка лица.
Чланом 6. ставом 1. Закона је прописано да Република, аутономна покрајина, град и општина могу обезбедити обављање делатности односно послова из члана 3. овог закона из оквира својих права и дужности оснивањем установа, односно предузећа или поверавањем вршења тих делатности односно послова другим правним и физичким лицима. Чланом 10. Закона је прописано да се средства за обављање делатности односно послова из члана 3. овог закона, обезбеђују из буџета, непосредно од корисника, продајом производа и услуга на тржишту, из средстава социјалног осигурања, донаторством и из других извора, у складу са законом. Чланом 12. Закона је прописано да се на оснивање, организацију и рад установе, сходно примењују прописи који се односе на предузећа, ако законом није друкчије одређено. 
Чланом 24. ставом 1. овог Закона је прописано да надзор над законитошћу рада установе врши надлежни орган управе, док је ставом 2. овог члана Закона прописано да надзор над законитошћу рада установе чији је оснивач Република и установе која обавља делатност, односно послове из оквира права и дужности Републике, врши надлежно министарство.

Законом о привредним друштвима
 уређује се правни положај привредних друштава, а нарочито њихово оснивање, управљање, статусне промене, промене правне форме, престанак и друга питања од значаја за њихов положај, као и правни положај предузетника. Одредбе овог закона примењују се и на облике обављања привредне делатности који су основани и послују у складу са посебним законом, осим ако је тим законом другачије прописано. Чланом 9. ставом 1. овог Закона је прописано да су лица која оснивају друштво и лица која му накнадно приступе; у ортачком друштву - ортаци; у командитном друштву - комплементари и командитори; у друштву с ограниченом одговорношћу - чланови друштва с ограниченом одговорношћу; у акционарском друштву - акционари. Ставом 2. овог члана Закона је прописано да је заједнички назив за лица из става 1. овог члана члан друштва. Чланом 17. Закона је прописано да чланови друштва одговарају за обавезе друштва у складу са одредбама овог закона које уређују поједине правне форме друштва, као и у случајевима из члана 18. овог закона. 

***
Стандард добре управе од органа управе захтева да ефикасно решавају спорне правне ситуације, с обзиром да штетне последице одржавања спорног стања сносе грађани. Лоша је управа када орган управе, својим чињењем или нечињењем, одржава спорну правну ситуацију, а посебно када то чини на начин који води изгравању закона и правној несигурности. Свако игнорисање, неизвршавање, опструкција, или било какво друго понашање органа управе које је формално или суштински несагласно са коначним и извршним актом који је донео други орган у вршењу јавног овлашћења, незаконито је, неправилно и за последицу увек и нужно има неостваривање и повреду права грађана и јавног интереса. 

Дужност државних органа, изведена из обавезе поштовања начела ефикасности, економичности и заштите права грађана и јавног интереса, односно начела делотворности је да проблеме чије је решење од значаја за остваривање и поштовање права грађана воде проактивно, ефикасно, правовремено, са иницијативом и ангажовано, при чему радње и активности органа треба да су усмерене на постизање циља и остваривање сврхе, тј. на остваривање гарантованих права грађана и обезбеђивање јавног интереса.

Сагледавајући наведене прописе и податке до којих је дошао током спроведеног поступка контроле правилности и законитости рада Министарства просвете, науке и технолошког развоја, Општинске управе општине Велика Плана и Секретаријата за образовање и дечју заштиту Градске управе града Београда, Заштитник грађана је утврдио да су рачуни школа у конкретним случајевима блокирани од 2013. године, односно новембра 2014. године, те да због тога школе не могу да обезбеде нормално функционисање и редовно и квалитетно обављање образовно – васпитног рада. Обе школе благовремено су обавестиле и надлежне органе јединица локалне самоуправе и Министарство просвете, науке и технолошког развоја о пресудама, односно решењима о извршењу надлежних судова и у више наврата тражиле да органи предузму мере ради обезбеђивања образовно-васпитног рада.
У оба случаја, оснивач школе је Република Србија а обавеза исплате настала је из облигационо-правног односа (накнада штете). У свим случајевима када је угрожен образовно-васпитни процес и право ученика на квалитетно образовање, постоји надлежност, овлашћење и дужност Министарства просвете, науке и технолошког развоја као органа који врши надзор над применом прописа који образовно-васпитни процес уређују
Нечињење Министарства довело је до тога да нормално функционисање наведених школа буде у најмању руку отежано више година, због чега је умањен достигнути степен остваривања права ученика на квалитетно образовање. Због блокираних рачуна школе не могу да набаве материјал потребан за одржавање наставе, нити да адекватно уреде школски простор, а често нису биле у могућности да обезбеде ни елементарна средства за рад, средства за хигијену и огрев, чиме је и само одржавање наставе више пута било доведено у питање. Иако су се више пута обраћале Министарству и јединицама локалне самоуправе, Школе су остале без конкретног одговора како и на који начин да – у одсуству сопствених средстава – отклони озбиљну сметњу за редован рад. Такво поступање није одлика одговорне власти, којима органи управе треба да теже и у супротности је са обавезама државе да деци обезбеди квалитет образовање, у складу са принципима и циљевима које је својим законима поставила.
Пасивност и пропусти Министарства довела је и до угрожавања права запослених у школама чији су рачуни блокирани, које својим запосленима више нису могле да обезбеде здраве и безбедне услове рада. Коначно, нерешавање проблема блокаде рачуна, онемогућило је ученике који су претрпели штету – што је утврђено правноснажним и извршним судским одлукама – да добију накнаду претрпљене штете, што им је гарантовао закон, а утврдиле судске одлуке. Нечињењем надлежних органа нарушено је начело правне сигурности; одржавањем таквог стања изигравају се закони Републике Србије и начело обавезности судских одлука за сва лица, нарочито органе власти на којима је посебна одговорност за успостављање и неговање принципа владавине права. 
Заштитник грађана налази и да Министарство, у складу са својим надлежностима, треба да предложи боље законско решење, како би се у будућности избегле овакве спорне ситуације. Имајући у виду да је у току рад на изменама и допунама Закона о основама система образовања и васпитања, Заштитник грађана налази да је целисходно да се и питање одговорности за обезбеђивање средстава за плаћање по правноснажним и извршним судским одлука нађе на агенди Министарства.

На основу свих утврђених чињеница и околности, Заштитник грађана је, применом чл. 31. ст. 2. Закона, дао препоруке  Министарству просвете, науке и технолошког развоја, , у циљу отклањања утврђених пропуста, унапређења рада органа управе и спречавања сличних пропуста у будућности.  
	ЗАМЕНИЦА ЗАШТИТНИКА ГРАЂАНА

	

	Владана Јовић


�"Сл. гласник РС" бр. 98/06


�"Сл. гласник РС" бр. 79/05 и 54/07


� Акт број: 401-00-00481/2013-08 од 26. јуна 2013. године и Акт број: 451-02-03139/2014-08 од 24. новембра 2014. године  


� Став изнет на састанку Заштитника грађана и Министарства просвете, науке и технолошког развоја 29. јануара 2015. године, у поступку контроле законитости и правилности рада.


� Акт Општинске управе Велика Плана број: 020-7/2015-II од 18. марта 2015. године


� Акти Министарства број: 401-00-00634/2014-08 од 8. октобра 2014. године и број:451-02-01138/2015-08 од 20. априла 2015. године.


� Закључак Владе Републике Србије 05 Број: 401-3963/2015 од 9. априла 2015. године


� "Сл. гласник РС", бр. 98/2006


� "Сл. гласник РС", бр. 79/2005, 101/2007, 95/2010 и 99/2014


� "Сл. гласник РС", бр. 72/2009, 52/2011, 55/2013 и 35/2015 - аутентично тумачење


� "Сл. лист СФРЈ", бр. 29/78, 39/85, 45/89 - одлука УСЈ и 57/89, "Сл. лист СРЈ", бр. 31/93 и "Сл. лист СЦГ", бр. 1/2003 - Уставна повеља


� "Сл. гласник РС", бр. 42/91, 71/94, 79/2005 - др. закон, 81/2005 - испр. др. закона, 83/2005 - испр. др. закона и 83/2014 - др. закон


� "Сл. гласник РС", бр. 36/2011, 99/2011, 83/2014 - др. закон и 5/2015

